Inger Beinov Støjberg (V), 2007-05-11:
Socialdemokraterne har fremsat det her beslutningsforslag, som egentlig ved første øjekast virker meget sympatisk.
Men faktum er, at det langt hen ad vejen er mere symbolpolitik end reel politik.
Vi kan alle være enige i intentionerne bag beslutningsforslaget.
Vi kan alle være enige i, at der skal sættes ind over for fedmeepidemien, som jo er over os.
Alt for mange børn og unge er overvægtige.
Alt for mange børn og unge spiser forkert, rører sig for lidt, og alt for mange børn og unge vil komme til at lide af livsstilssygdomme, når de bliver voksne.
Det er et meget vigtigt emne.
Derfor synes jeg faktisk, at det er en skam, at Socialdemokraterne forfalder til at fremsætte et forslag som det her, der mest af alt bare er et slag i luften.
Lad mig give et eksempel: Hvordan vil Socialdemokraterne sikre, at et forbud overhovedet vil komme til at gøre en reel forskel?
For børn ser altså ikke kun dansk tv, og i år 2005 var det sådan, at kun 1,1 pct. af TV 2's samlede reklameindtægter kom fra reklamer for usunde fødevarer rettet mod børn.
Børn ser meget tv fra udlandet, f.eks. Disney Channel og Cartoon Network, og det er jo nogle tv-kanaler, hvor vi alligevel ikke kan komme til at bestemme, hvilke reklamer de viser.
Derfor vil et dansk forbud ikke hjælpe, og det ved Socialdemokraterne godt.
Internettet vil vi overhovedet heller ikke kunne komme til at styre, for selv om Socialdemokraterne ikke får det til at se sådan ud, er det i virkeligheden sådan, at børn benytter masser af internetsider fra udlandet.
Danske børn klikker sig altså ikke kun ind på danske hjemmesider, faktisk nærmest tværtimod.
Derfor vil et dansk forbud ikke hjælpe, og det ved Socialdemokraterne godt.
Men man gør sig store anstrengelser for at vise sig som et handlekraftigt parti.
Skidt med, at det er symbolpolitik, bare man kan slå det stort op i offentligheden.
Vi er i Venstre helt enige i, at der skal sættes ind over for fedmeproblematikken, men det her beslutningsforslag er ganske enkelt ikke løsningen.
Vi vil derimod sammensætte paletten af tiltag på en helt anden måde.
Vi vil bl.a. iværksætte en undersøgelse, der skal belyse, hvor børn møder markedsføring, og vi vil kortlægge det reelle omfang af markedsføring over for børn.
Derefter vil vi nedsætte en arbejdsgruppe, der skal udarbejde et frivilligt etisk kodeks.
Der er jo ingen tvivl om, at vi kommer meget, meget langt med frivillige aftaler på det her område.
Se bare på Bryggeriforeningen, der igennem en årrække har haft et fælles kodeks om markedsføring af læskedrikke over for børn og selv har håndhævet det – og det bliver overholdt.
I Venstre tror vi ikke, at lovgivning altid er den eneste vej, faktisk tværtimod.
Det gode eksempel er netop Bryggeriforeningen og det, som de har gennemført.
Det bekræfter, at frivillige aftaler kan være meget, meget effektive.
Men der skal gøres noget, og jeg har allerede listet nogle af de tiltag op, som regeringen vil iværksætte.
Derudover er der jo ingen som helst tvivl om, at det er vigtigt, at vi får nogle fælles europæiske regler på området, for Danmark er simpelt hen bare for lille til at gøre noget, der for alvor hjælper.
Med det kan jeg afvise beslutningsforslaget, og jeg har endvidere lovet den konservative ordfører, som desværre er syg, at sige, at det også gælder for Det Konservative Folkeparti.